CELEX: 62015TN0441
Language: el
Date: 2015-07-31 00:00:00
Title: Υπόθεση T-441/15: Προσφυγή της 31ης Ιουλίου 2015 — European Dynamics Luxembourg κ.λπ. κατά Ευρωπαϊκού Οργανισμού Φαρμάκων

5.10.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 328/26
            
         Προσφυγή της 31ης Ιουλίου 2015 — European Dynamics Luxembourg κ.λπ. κατά Ευρωπαϊκού Οργανισμού Φαρμάκων
   (Υπόθεση T-441/15)
   (2015/C 328/24)
   Γλώσσα διαδικασίας: η ελληνική
   
      Διάδικοι
   
   
      Προσφεύγουσες: European Dynamics Luxembourg SA (Λουξεμβούργο, Λουξεμβούργο), Ευρωπαϊκή Δυναμική — Προηγμένα Συστήματα Τηλεπικοινωνιών Πληροφορικής και Τηλεματικής AE (Αθήνα, Ελλάδα), European Dynamics Belgium SA (Βρυξέλλες, Βέλγιο) (εκπρόσωποι: Ι. Αμπαζής και Μ. Σφυρή, δικηγόροι)
   
      Καθού: Ευρωπαϊκός Οργανισμός Φαρμάκων
   
      Αιτήματα των προσφευγουσών
   
   Οι προσφεύγουσες ζητούν από το Γενικό Δικαστήριο:
   
               —
            
            
               να ακυρωθεί η απόφαση του Ευρωπαϊκού Οργανισμού Φαρμάκων (ΕΟΦ), η οποία τους γνωστοποιήθηκε με το από 04/06/2015 μήνυμα ηλεκτρονικού ταχυδρομείου της Διευθύντριας Πόρων της Τεχνολογίας της Πληροφορίας και με την οποία ο ΕΟΦ απέρριψε δύο από τους υποψηφίους, τους οποίους υπέβαλαν οι προσφεύγουσες μετά το υπ’αριθμ. SC001 Αίτημα για Παροχή Υπηρεσιών (Request Form for Services) στα πλαίσια της συμφωνίας-πλαίσιο ΕΜΑ/2012/10/ICT·
            
         
               —
            
            
               να υποχρεωθεί ο ΕΟΦ να αποκαταστήσει τη ζημία των προσφευγουσών για την ευκαιρία που απώλεσαν να συνάψουν επιμέρους σύμβαση για Διαχειριστή Έργου (Project Manager) δυνάμει τoυ υπ’αριθμ. SC001 Αιτήματος για Παροχή Υπηρεσιών (Request Form for Services), την οποία αποτιμούν ex aequo et bono σε οκτώ χιλιάδες ευρώ (8  000,00 ευρώ), εντόκως από την ημερομηνία εκδόσεως της αποφάσεως ή σε όποιο άλλο ποσό κρίνει το Δικαστήριό· και
            
         
               —
            
            
               να καταδικασθεί ο ΕΟΦ στο σύνολο της δικαστικής δαπάνης των προσφευγουσών.
            
         
      Ισχυρισμοί και κύρια επιχειρήματα
   
   Κατά τις προσφεύγουσες, η προσβαλλόμενη απόφαση θα πρέπει να ακυρωθεί κατά το άρθρο 263 ΣΛΕΕ, διότι αντιβαίνει στην αρχή της αναλογικότητας που διέπει τις δημόσιες συμβάσεις. Πιο συγκεκριμένα, η προσβαλλόμενη απόφαση απέρριψε τους υποψηφίους των προσφευγουσών λόγω μη πιστοποίησης στη μεθοδολογία PRINCE2, κριτήριο που δεν είναι ούτε πρόσφορο ούτε αναγκαίο και ως εκ τούτου αντιβαίνει στην αρχή της αναλογικότητας στις δημόσιες συμβάσεις.
   Ως εκ τούτου, ο ΕΟΦ προέβη σε κατάφωρη παραβίαση συγκεκριμένου κανόνα δικαίου (άρθρο 102, παράγραφος 1, του Δημοσιονομικού Κανονισμού), που αποσκοπεί στην απονομή δικαιωμάτων στους ιδιώτες προκαλώντας ζημία στις προσφεύγουσες, αφού απώλεσαν την ευκαιρία σύναψης επιμέρους συμβάσεως για Διαχειριστή Έργου (Project Manager), ώστε και συντρέχουν οι προϋποθέσεις για την αποκατάσταση ζημίας των προσφευγουσών.